62024TO0257(01)_INF
Digriet tal-Viċi President tal-Qorti Ġenerali tad‑19 ta’ Lulju 2024 –Mazepin vs Il‑Kunsill
(Kawża T‑257/24 R)
“Proċeduri għal miżuri provviżorji – Politika estera u ta’ sigurtà komuni – Miżuri restrittivi meħuda fir-rigward tal-azzjonijiet tar-Russja li jikkompromettu jew jheddu l-integrità territorjali, is-sovranità u l-indipendenza tal-Ukraina – Iffriżar ta’ fondi u ta’ riżorsi ekonomiċi – Talba għal miżuri provviżorji – Fumus boni juris – Urġenza – Ibbilanċjar tal-interessi”
1.
Proċeduri għal miżuri provviżorji – Sospensjoni tal-eżekuzzjoni – Kundizzjonijiet għall-għoti – Fumus boni juris – Eżami prima facie tal-motivi invokati insostenn tar-rikors prinċipali – Rikors kontra atti tal-Kunsill li jżommu isem ir-rikorrent fil-listi ta’ ffriżar tal-assi – Motiv li jirrigwarda żball ta’ evalwazzjoni tal-Kunsill diġà ssanzjonat mill-Qorti Ġenerali permezz tal-annullament tal-atti preċedenti tal-Kunsill li huma bbażati fuq l-istess motivi – Motiv li prima facie ma huwiex infondat
(Artikolu 278 TFUE; Regoli tal-Proċedura tal-Qorti Ġenerali, Artikolu 156(4); Deċiżjoni tal-Kunsill 2014/145/PESK, kif emendata bid-Deċiżjonijiet (PESK) 2023/1767 u (PESK) 2024/847; Regolamenti tal-Kunsill Nru 269/2014, 2023/1765 u 2024/849]
(ara l-punti 21, 22, u 25 sa 28)
2.
Proċeduri għal miżuri provviżorji – Sospensjoni tal-eżekuzzjoni – Miżuri provviżorji – Kundizzjonijiet għall-għoti – Urġenza – Dannu gravi u irreparabbli – Dannu li jirriżulta mill-ħsara għall-iżvilupp tal-karriera professjonali minħabba ż-żamma ta’ isem ir-rikorrent fil-listi ta’ ffriżar tal-assi – Dannu mhux pekunjarju – Eżistenza ta’ rabta kawżali bejn iż-żamma ta’ isem ir-rikorrent fl-imsemmija listi u d-dannu invokat – Possibbiltà ipotetika ta’ tkomplija tal-karriera professjonali – Dannu li ma jistax jiġi rreparat minn kumpens finanzjarju
(Artikolu 278 TFUE; Regoli tal-Proċedura tal-Qorti Ġenerali, Artikolu 156(4); Deċiżjoni tal-Kunsill 2014/145/PESK, kif emendata bid-Deċiżjoni (PESK) 2024/847; Regolamenti tal-Kunsill Nru 269/2014 u 2024/849]
(ara l-punti 29, 35 sa 40, 42, 47 u 49)
3.
Proċeduri għal miżuri provviżorji – Sospensjoni tal-eżekuzzjoni – Kundizzjonijiet għall-għoti – Ibbilanċjar tal-interessi kollha inkwistjoni – Miżuri restrittivi meħuda fid-dawl tas-sitwazzjoni fl-Ukraina – Deċiżjoni ta’ ffriżar ta’ fondi – Negozjanti ewlenin, persuni ġuridiċi, entitajiet jew korpi li joperaw f’setturi ekonomiċi li jipprovdu sors sostanzjali ta’ dħul għall-Gvern tal-Federazzjoni Russja u persuni assoċjati magħhom – Prevalenza tal-interess tar-rikorrent li jinnegozja r-reklutaġġ tiegħu, jipparteċipa fil-kampjonati li ġejjin tal-isport tal-karozzi u jkompli l-karriera professjonali tiegħu meta mqabbel ma’ dak tal-Kunsill
(Artikolu 278 TFUE; Regoli tal-Proċedura tal-Qorti Ġenerali, Artikolu 156(4); Deċiżjoni tal-Kunsill 2014/145/PESK, kif emendata bid-Deċiżjoni (PESK) 2024/847; Regolamenti tal-Kunsill Nru 269/2014 u 2024/849]
(ara l-punti 50, 51, u 56 sa 65)
Dispożittiv
1)
Hija sospiża l-eżekuzzjoni tad-Deċiżjoni tal-Kunsill (PESK) 2024/847 2024/847 tat‑12 ta’ Marzu 2024 li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna u tar-Regolament ta’ Implimentazzjoni tal-Kunsill (UE) 2024/849 tat‑12 ta’ Marzu 2024 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna, sa fejn isem Nikita Dmitrievich Mazepin inżamm fil-lista ta’ persuni, entitajiet u korpi li għalihom japplikaw dawn il-miżuri restrittivi u biss sa fejn dan ikun meħtieġ sabiex ikun jista’ jinnegozja r-reklutaġġ tiegħu bħala sewwieq professjonali tal-Formula 1 jew bħala sewwieq f’kampjonati oħra tal-isport tal-karozzi li jsiru wkoll jew biss fit-territorju tal-Unjoni, kif ukoll biex jieħu sehem fil-Grand Prix, provi, taħriġ u sessjonijiet liberi tal-Formula 1 u fil-kampjonati l-oħra, tlielaq, taħriġ u sessjonijiet liberi tal-isport tal-karozzi li jseħħu fit-territorju tal-Unjoni. Għal dan il-għan N. Mazepin huwa permess biss li, l-ewwel, jidħol fit-territorju tal-Unjoni sabiex jinnegozja u jikkonkludi ftehimiet ma’ tim tat-tlielaq jew ma’ sponsors li ma humiex relatati mal-attivitajiet ta’ N. Dmitry Arkadievich Mazepin jew relatati ma’ persuni fiżiċi jew ġuridiċi li isimhom jidher fil-listi inklużi fil-listi li jinsabu fl-annessi tad-Deċiżjoni tal-Kunsill 2014/145/PESK tas‑17 ta’ Marzu 2014 dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina u tar-Regolament tal-Kunsill (UE) Nru 269/2014 tas‑17 ta’ Marzu 2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukraina; it-tieni, li jidħol fit-territorju tal-Unjoni sabiex jipparteċipa bħala sewwieq titulari jew ta’ riżerva fil-kampjonati tal-Formula 1 tal-Federazzjoni Internazzjonali tal-Karozzi (FIA) jew f’kampjonati oħra, f’taħriġ, provi, jew sessjonijiet liberi, anki bil-għan li jikseb it-tiġdid tas-Super Liċenzja tiegħu; it-tielet, jidħol fit-territorju tal-Unjoni sabiex jgħaddi mill-eżamijiet mediċi imposti mill-FIA jew mit-tim tat-tlielaq tiegħu; ir-raba’, jidħol fit-territorju tal-Unjoni sabiex isegwi programmi ta’ kontrolli mediċi u sessjonijiet ta’ taħriġ, inkluż fuq simulatur; il-ħames, jidħol fit-territorju tal-Unjoni sabiex jieħu sehem f’attivitajiet ta’ tlielaq, sponsorizzazzjoni u promozzjonali fuq talba tat-tim tat-tlielaq tiegħu jew tal-isponsors tiegħu; is-sitt, jiftaħ kont bankarju li fih jistgħu jitħallsu lilu salarju, bonuses, benefiċċji tat-tim tat-tlielaq tiegħu u, is-seba’, juża l-imsemmi kont bankarju u karta ta’ kreditu biss sabiex ikopri l-ispejjeż li jippermettu lil sewwieq professjonali jivvjaġġa fit-territorju tal-Unjoni, jinnegozja u jikkonkludi ftehimiet ma’ tim tat-tlielaq jew ma’ sponsors u jipparteċipa f’kampjonati, Grand Prix, tlielaq, taħriġ, provi jew sessjonijiet liberi fl-Istati Membri tal-Unjoni u jsegwi programmi ta’ kontrolli mediċi u sessjonijiet ta’ taħriġ.
2)
F’każ ta’ reklutaġġ bħala sewwieq tal-Formula 1 jew bħala sewwieq għal kampjonati oħra tal-isport tal-karozzi li jseħħu wkoll jew biss fit-territorju tal-Unjoni, N. Mazepin għandu jobbliga ruħu li jtellaq taħt bandiera newtrali u li jiffirma l-impenn tas-sewwieqa mitlub mill-FIA għal dan il-għan.
3)
Il-kumplament tat-talba għal miżuri provviżorji huwa miċħud.
4)
Id-digriet tal‑21 ta’ Mejju 2024, Mazepin vs Il‑Kunsill (T‑257/24 R), huwa rrevokat.
5)
L-ispejjeż huma rriżervati.